作者:趙福元
標題:沁園春
內容:一劍凌風，跨六鰲頭，登群玉峰。聽金童宣敕，瓊胎掇送，大唐進士，聖宋仙翁。琪樹玲瓏，寶花散漫，香靄天枝繞絳空。後五日，有竹湖公相，夢葉非熊。崢嶸得子如龍。傲南墅修篁皓鶴中。似銀瓶碾月，一清徹底，玉虹貫鬥，千丈蟠胸。洛殿催班，燃燈賜對，九萬鵬程瞬息通。蟠桃宴，與蟾宮雙桂，長伴喬松。